**การถอดบทเรียนประสบการณ์และการเรียนรู้**

**ด้านเทคนิคการเรียนการสอนที่เน้นผู้เรียนเป็นสำคัญ**

**วิทยาลัยนิเทศศาสตร์ มหาวิทยาลัยรังสิต  
...............................................................................................................**

1. **ชื่อ-สกุล ผู้เล่าเรื่อง** ผศ.ดร.บุปผา บุญสมสุข
2. **ชื่อ-สกุล ผู้บันทึก** ผศ.ธิราภรณ์ กลิ่นสุคนธ์
3. **บทบาทหน้าที่ และความรับผิดชอบของผู้เล่าเรื่อง** หัวหน้าสาขาวิชาวารสารศาสตร์
4. **ชื่อเรื่องที่เล่า** สร้างฐานความรู้ ลงมือปฏิบัติ เพื่อทักษะในการปฏิบัติงานจริง
5. **บริบท หรือความเป็นมาของเรื่องที่เล่า**

ในฐานะที่เป็นอาจารย์สอนในสาขาวิชาวารสารศาสตร์ ซึ่งเน้นทักษะในด้านการคิด การวิเคราะห์ และการรายงานทั้งที่เป็นภาษาพูด ภาษาเขียน และภาษาภาพ นักศึกษาจะต้องเริ่มต้นจากการมีรากฐานทางความคิดที่ดี กล่าวคือ ต้องรู้และเข้าใจในบทเรียนก่อน จากนั้นจึงค่อยลงมือปฏิบัติจริง ในขั้นตอนของการ ลงมือปฏิบัติจริง อาจารย์ผู้สอนจะต้องให้อิสระนักศึกษาในการลองผิดลองถูก โดยการทำซ้ำตามแนวทางของแต่ละบุคคล อาจารย์ผู้สอนไม่สามารถจะเข้าไปกำหนดวิธีการที่ตายตัวได้ อาจารย์ผู้สอนจะทำหน้าที่เป็น พี่เลี้ยงคอยแนะนำ และลงมือทำกับนักศึกษาและเรียนรู้ไปพร้อมๆ กับนักศึกษา

การฝึกปฏิบัติที่จะสามารถนำไปสู่ทักษะได้นั้น นักศึกษาจะต้องฝึกฝน เพียรพยายามในการทำงานซ้ำแล้วซ้ำอีก จนเกิดความชำชาญ แต่เฉพาะใน 1 ภาคการศึกษาอาจมีเวลาไม่เพียงพอ ดังนั้นอาจารย์ผู้สอนยังจะต้องติดตาม หรือเปิดโอกาสให้นักศึกษาได้ทำงานนอกเวลาเรียน นอกวิชาเรียนได้

1. **วิธีการ/ขั้นตอน หรือกระบวนการที่ทำให้งานนั้นสำเร็จ**

การที่จะทำให้นักศึกษามีฐานความรู้ที่แน่นหนา มั่นคง และลงมือปฏิบัติจริงได้จนเกิดเป็นทักษะนั้น อาจารย์ผู้สอน (ผู้เล่าเรื่อง) ขอยกตัวอย่างรายวิชา JRN 450 การผลิตหนังสือพิมพ์ ซึ่งมีกระบวนการที่จะทำงานให้สำเร็จดังนี้

6.1 อาจารย์ผู้สอนและนักศึกษาจะต้องมาวางแผนร่วมกันก่อนว่าในรายวิชานี้ เราจะมีกระบวนการเรียนการสอนอย่างไร โดยเปิดโอกาสให้นักศึกษาได้แสดงความคิดเห็นอย่างกว้างขวาง บนพื้นฐานของข้อเท็จจริง อย่างมีเหตุมีผล และหาข้อสรุปร่วมกัน โดยนักศึกษาทุกคนจะต้องยอมรับในกฎ กติกา และปฏิบัติตามอย่างเคร่งครัด เนื่องจากรายวิชานี้เป็นรายวิชาที่นักศึกษาจะต้องทำงานร่วมกันเป็นทีม

6.2 อาจารย์ผู้สอนจะต้องทดสอบพื้นความรู้ของนักศึกษาแต่ละคนก่อนว่า มีพื้นฐานความรู้ทางด้านการคิด การวิเคราะห์ การรายงาน อย่างไร โดยอาจารย์ผู้สอนจะต้องเข้าใจในประเด็นที่ว่านักศึกษาแต่ละคนมีความสามารถ มีทักษะที่แตกต่างกัน ดังนั้นเป็นสิ่งจำเป็นที่อาจารย์ผู้สอนจะต้องสามารถรู้และเข้าใจในความสามารถ ทักษะของแต่ละคน เพื่อพัฒนาต่อ หรือเพิ่มเติมในส่วนที่ขาดหายไป หรือแก้ไขข้อด้อยให้บรรลุความสำเร็จในการปฏิบัติงาน

6.3 การสร้างฐานความรู้ให้กับนักศึกษา อาจารย์ผู้สอนจะต้องหากรณีศึกษาที่เกิดขึ้นจริง มีอยู่จริงมาให้นักศึกษาคิด วิเคราะห์ ร่วมกันในชั้นเรียน โดยอาจารย์ผู้สอนจะมีหน้าที่รวบรวมความคิดความเห็น และสอดแทรกหลักการแนวคิดทฤษฎีลงไปเพื่อให้นักศึกษาเห็นว่าการคิด การวิเคราะห์ จำเป็นที่จะต้องมีพื้นฐานของหลักการ แนวคิด ทฤษฎีที่เชื่อถือได้ ที่ได้รับการยอมรับ

6.4 ในการฝึกปฏิบัติจริง อาจารย์ผู้สอนจะต้องกำหนดโจทย์ให้เหมาะกับนักศึกษาแต่ละคน และมอบ หมายงาน พร้อมกำหนดวัน เวลาที่ชัดเจน เมื่อนักศึกษาลงมือปฏิบัติจริงตามโจทย์ที่กำหนด ต้องนำเสนอผลการปฏิบัติงานให้เพื่อนในชั้นเรียนได้รับรู้ถึงขั้นตอนการทำงาน ปัญหา อุปสรรค และการแก้ไข รวมทั้งเปิดโอกาสให้เพื่อนร่วมชั้นเรียนได้แสดงความคิดเห็น เสนอแนะ วิพากษ์ วิจารณ์ เพื่อการพัฒนาต่อไป ซึ่งเป็นการเรียนรู้ในอีกรูปแบบหนึ่ง

6.5 นอกเวลาเรียนอาจารย์ผู้สอนจะต้องเปิดเวลาว่างสำหรับให้นักศึกษาเข้ามาปรึกษา ขอคำแนะนำ ขอความช่วยเหลือ โดยมีวันเวลาให้คำปรึกษาที่ชัดเจน เนื่องจากอาจารย์ผู้สอนเองก็ต้องมีเวลาให้กับรายวิชา อื่น ๆ ด้วย รวมทั้งเป็นการฝึกให้นักศึกษามีระเบียบ วินัย ในการเข้าพบอาจารย์ผู้สอน ซึ่งจะเป็นทักษะของการปฏิบัติงานในอนาคตด้วย

6.6 นอกจากอาจารย์ผู้สอนที่เป็นผู้ให้คำปรึกษาแล้ว รุ่นพี่ที่ผ่านการฝึกฝนมาก่อนจะสามารถให้คำแนะนำในการปฏิบัติงานกับรุ่นน้องได้ซึ่งการเรียนรู้ระหว่างรุ่นพี่ รุ่นน้อง ก็เป็นอีกกระบวนการหนึ่งที่จะนำมาซึ่งความสำเร็จในงานได้

1. **เทคนิคหรือกลยุทธ์ที่ทำให้เกิดความสำเร็จ**
   1. ความเป็นกันเองระหว่างอาจารย์ผู้สอนกับนักศึกษา อาจารย์ผู้สอนจะต้องทำให้นักศึกษามีความเชื่อมั่น ศรัทธา และพร้อมที่จะทำงานด้วยอย่างมีความสุข
   2. อาจารย์ผู้สอนจะต้องเป็นคำพูด พูดอย่างไรต้องปฏิบัติตามนั้นให้ได้
   3. อาจารย์ผู้สอนต้องมีความยุติธรรม พร้อมที่จะเป็นผู้ให้กับนักศึกษาทุกคน โดยไม่เลือกปฏิบัติ
   4. อาจารย์ผู้สอนจะต้องรับฟังการแสดงความคิด ความเห็นของนักศึกษาทุกคนอย่างตั้งใจ ด้วยความสนใจ และเห็นความสำคัญของความคิดความเห็นนั้น
   5. อาจารย์ผู้สอนและนักศึกษาจะต้องมีความภาคภูมิใจในผลงานแต่ละชิ้น และพร้อมที่จะเผยแพร่ผลงานไปยังสาธารณชนทั้งที่เป็นหนังสือพิมพ์กระดาษ และหนังสือพิมพ์ออนไลน์ และร่วมกันรับผิดชอบต่อผลงานที่เผยแพร่ออกไป ไม่ว่าจะเป็นคำชื่นชม หรือคำติเตียนก็ตาม
   6. การปฏิบัติงานจะต้องยึดมั่นในหลักการ ข้อเท็จจริง มีประโยชน์ น่าสนใจ ซึ่งเป็นหัวใจการทำงานทางด้านวารสารศาสตร์
2. **ผู้ที่มีส่วนร่วมทำให้เกิดความสำเร็จ และบทบาทของบุคคลนั้น ประกอบด้วย**
   1. อาจารย์ผู้สอนในรายวิชาต่าง ๆ ที่นักศึกษาเคยเรียนมา นักศึกษาสามารถกลับไปขอคำแนะนำในประเด็นที่นักศึกษาไม่เข้าใจได้
   2. รุ่นพี่ รุ่นน้อง และเพื่อนร่วมรุ่น ล้วนเป็นบุคคลที่ร่วมสร้างและผลิตผลงานให้สำเร็จ
   3. ผู้ให้ข้อมูลกับนักศึกษาในฐานะแหล่งข่าว ได้แก่ นักศึกษา อาจารย์ เจ้าหน้าที่ ผู้บริหาร ฯลฯ ซึ่งกลุ่มบุคคลกลุ่มนี้จะเป็นแหล่งให้นักศึกษาได้ฝึกฝนการเก็บรวบรวมข้อมูล ที่หลากหลาย
   4. ผู้ปกครองของนักศึกษา จะเป็นผู้สนับสนุน ให้กำลังใจ เมื่อนักศึกษาเกิดความท้อถอย พบเจอปัญหาอุปสรรค ดังนั้นผู้ปกครองนักศึกษากับอาจารย์ผู้สอนถ้าเป็นไปได้ควรพูดคุยสื่อสารถึงรูปแบบการเรียนการสอน เพื่อสนับสนุนซึ่งกันและกัน
3. **อุปสรรคและปัญหาในการทำงาน และแนวทางในการแก้ปัญหา/อุปสรรคดังกล่าว**

อาจารย์ผู้สอนต้องพยายามทุกวิถีทาง ที่จะทำให้นักศึกษาเห็นความสำคัญของการลงมือทำ การลงมือปฏิบัติจริง มากกว่าการท่องจำ หรือการทำงานเพื่อให้ผ่าน ๆ ไป วิธีการแก้ปัญหานี้ คือ ทำให้นักศึกษาภาคภูมิใจในผลงานของตัวเอง อาจารย์ผู้สอนต้องชื่นชม ให้กำลังใจ ให้แรงเสริม

1. **ผลลัพธ์ หรือความสำเร็จที่เกิดขึ้น**

10.1 ผลงานได้รับรางวัลจากสมาคมวิชาชีพ

10.2 คำชื่นชมจากผู้รับสาร

10.3 นักศึกษามีความภาคภูมิใจในผลงานและพร้อมนำเสนอต่อสาธารณชน

1. **การเรียนรู้ของผู้เล่าเรื่องจากประสบการณ์ความสำเร็จดังกล่าว**

11.1 การเรียนการสอนรายวิชาผลิตหนังสือพิมพ์ จะต้องมีความยืดหยุ่น เปลี่ยนแปลง แก้ไขได้ตลอดเวลา เพื่อให้เหมาะสมกับตัวนักศึกษา เหมาะสมกับสภาวการณ์แวดล้อมทั้งทางการเมือง เศรษฐกิจ สังคม วัฒนธรรม และเทคโนโลยี

11.2 การเรียนการสอนเป็นนวัตกรรม ที่จะต้องต่อยอดสิ่งใหม่ ๆ ตลอดเวลา

11.3 อาจารย์ผู้สอนต้องกระตือรือร้น เท่าทันกับความเปลี่ยนแปลงอย่างรวดเร็วของการเมือง เศรษฐกิจ สังคม วัฒนธรรม และเทคโนโลยี (ตกยุคไม่ได้)

1. **สมรรถนะ (ความรู้ ทักษะ หรือทัศนคติ) ของผู้เล่าเรื่อง**

ความรู้เกิดจากการเรียนรู้ที่ไม่หยุดนิ่ง เมื่อไรที่เราหยุดที่จะเรียนรู้เมื่อนั้นเราจะไม่รู้อะไรเลย ดังนั้นอาจารย์ผู้สอนจะต้องมีสมรรถนะในการเรียนรู้อยู่ตลอดเวลา รวมทั้งต้องลงมือทำร่วมกับนักศึกษาเพื่อเรียนรู้ประสบการณ์ใหม่ ๆ

1. **ผลงานเชิงประจักษ์ของผู้เล่าเรื่อง**

ผลงานเผยแพร่สู่สาธารณชนในรูปแบบหนังสือพิมพ์กระดาษ หนังสือพิมพ์ออนไลน์ และรางวัลจากสมาคมวิชาชีพ

**☺☺☺☺☺☺☺☺☺☺**